**Luk. 22:19**

**“... tot sy gedagtenis.”**

*Andries Burger, GK Pinetown, 27 Januarie 2019*

<<Lees Nagmaalsformulier (Calvyn), sluit Luk. 22:14-20 in. >>

**Sing: Lied 177: 1 v. 1, 2 (2015)**

OPNEEM

Daar is baie simboliese betekenis en verkondiging opgesluit in die Nagmaal (soos ek later by die tafel aan die kinders gaan verduidelik), maar ten diepste gaan die hieroor – die gedagtenis aan Jesus Christus.

Met gedagtenis word nie net bedoel dat ons moet onthou van iets uit die verlede soos wat jy dalk jou eerste skooldag, of jou matriek eksamen onthou nie.

Die woord hou dit in, maar meer – dat jy só sal onthou dat dit vandag en elke dag steeds deel is van jou, dat die herinnering in jou leef en jy daarvan bewus is in alles wat jy dink, sê en doen.

Jesus se lyding is verby, dit is volbring, Hy het oorwin, Hy het opgestaan en is verheerlik in die opvaar na die Hemel, die finale verheerliking kom eersdaags met sy wederkoms.

Ons lewens as sy dissipels behoort gekenmerk te word deur sy vrede, sy vreugde en blydskap wat in ons lewe. Hoeveel keer leer ons dit nie in die Woord nie – ons het Fil. 4:4 gesing dat ons ons in die Here moet verbly!

En tog is dit vir Jesus belangrik dat ons sy lyding en sy dood vir ons ŉ lewende herinnering, ŉ gedagtenis sal wees.

Ons moet nie die verskrikking van sy lyding systap nie, ons moet ons juis daarin verdiep.

Om sy lyding te ken en te onthou, is om sy liefde te ken en te onthou, om sy genade te ken en te onthou.

Dit is sy liefde wat jou aangryp sodat jy nooit weer dieselfde kan wees nie – wat dit is vir jou wat Hy so lief is.

Ons moet dink daaraan dat Jesus Christus “as sondelose Lam die toorn van God gedurende sy hele lewe op aarde vir ons gedra” het. (Tradisionele Nagmaalsformulier.)

Prof Koos van Rooy beskryf dit op so ŉ aangrypende manier dat ek myself net nie kon kry om ŉ eie poging daartoe aan te wend nie. Ek deel sy beskrywing grotendeels:

Selfs om as mens gebore te word was lyding – jy kan jou nie voorstel watter vernedering dit vir Hom moes wees nie. Die Een wat geskep het word ŉ skepsel.

Sy lyding het nie begin toe die spykers sy polse deurboor het nie,

dit het begin toe Hy sy hemelse heerlikheid verlaat het en ons menslike natuur aangeneem het.

Uit die reine lig wat God se troon omring,

 afdaal na die swart moeras van die heerskappy van die duiwel;

uit die suiwer lofsange van die engele en die verlostes,

 afdaal na die gekrys van die lastering wat opstyg uit die kele van God se vyande;

uit die volmaakte kennis en insig van God,

 afdaal na die onbegrip en leuens van sondige mense!

 Selfs sy eie dissipels het bitter min verstaan van wat Hy hulle geleer het.

 Drie keer het Hy vir sy dissipels gesê dat Hy gaan ly,

 en nie een keer kon hulle – of liewer *wou* hulle! – dit verstaan nie.

En daarby die openlike vyandskap teenoor sy hemelse Vader,

selfs by die kerkmense van sy tyd, het Hom gepynig soos dolksteke in sy hart, sy hele lewe lank.

As dit *my* en *jou* so seermaak wanneer God se Naam misbruik word, sondige mense wat ons is, hoe moes dit Hom nie gepynig het nie, met sy heilige, goddelike haat teen al wat sonde is.

Dit was vir Hom drie-en-dertig jaar van foltering.

Die Heilige Gees sê in die woorde van Jesaja 53:3: *“3Hy was verag en deur die mense verstoot, ‘n man wat lyding en pyn geken het.”*

Maar hoe bitter hierdie lyding ook al, daar was nog altyd een troos (Joh. 16:32):

 *“My Vader is hier by My, en Ek is by Hom.”*

Iets van daardie ewige, heilige, hemelse gemeenskap, het ook op aarde voortbestaan.

Die lig van God die Vader het altyd deur die dampe van haat en sonde en onbegrip wat Hom omring het, gebreek.

Maar toe kom die dae van sy swaarste lyding, waarvan Jesaja hier skryf (Jes. 53:4,5,7,10):

*“4Tog het Hy óns lyding op Hom geneem, óns siektes het Hy gedra.*

*Maar ons het Hom beskou as een wat gestraf word, deur God geslaan en gepynig word.*

*5Oor óns oortredings is Hy deurboor, oor óns sondes is Hy verbrysel;*

*die straf wat vir ons vrede moes bring, was op Hom,*

*deur sý wonde het daar vir ons genesing gekom.*

*7Hy is mishandel, maar Hy het geduldig gebly, Hy het nie gekla nie.
 Soos ŉ lam wat na die slagplek toe gelei word, ... het Hy nie gekla nie.*

*10Dit was die wil van die Here om Hom te verbrysel,*

 *om Hom die pyn te laat ly.”*

Dis eers tóé, op pad na die slagting, dat Hy vir sy dissipels gesê het: *“Ek voel doodsbenoud.”*

Dis spesifiek dáárdie dieptepunt van lyding wat ons met die nagmaal herdenk:

 *“Dit is my liggaam vir julle gebreek; dit is my bloed vir julle vergiet.”*

 Die tekens van brood en wyn...

Dink aan die geseling van sy heilige liggaam, met daardie gesel met sy toutjies vooraan met beentjies of ystertjies in die punte.

Dit was ŉ wrede, genadelose straf, veral as die slagoffer in elk geval ter dood veroordeel was.

Die doel was nie net om hom seer te maak nie, maar om hom te skend, sy rug oop te skeur van sy skouers tot by sy dye. Dikwels geslaan totdat die gebeente wit uitgesteek het.

Daar moes nog net genoeg lewe in hom oorbly om die smarte van die kruisiging te kan voel.

Hy was onskuldig, Hy kon dit keer –

 maar uit liefde vir jou het Hy dit gewilliglik enduit verduur...

Wanneer die Here Jesus vir jou sê: “Doen dit tot my gedagtenis,”

dan vra Hy van jou om in jou verbeelding te sien hoe sy liggaam naak uitgetrek en oop geskeur word, hoe die bloed van sy geskeurde rug af stroom.

 Hy verwag van jou om te sien hoe sy liggaam ruk van skok by elke slag van die gésel.

Hy verwag van jou om daaroor na te dink:

 “Hy het dit op Hom geneem, Hy het dit verduur,

 uit liefde vir *my*, om vir *my* sonde te betaal.

 Dis *my* skuld daardie.

 Dis my skuld ... en dis my verlossing.

Kan jy dan nog onaangeraak daarvan hoor?

 Wek dit geen liefde en verwondering in jou hart nie?

Kan jy vrolik, onbevrees, willens en wetens met jou sonde aangaan asof dit nie so erg is nie?

 Soos ander sê, “Ag, dis nie so erg nie, almal doen dit deesdae...”?

Jesus het verskriklik gely vir juis daardie sonde...

 jy kan net aanhou daarmee as jy Hom nie ken nie,

 en geen deel aan sy lyding, sy dood en opstanding het nie.

 Dan is jy nog verlore.

 Jy sê jy glo, maar jy lieg.

 Jy vertrap en verag die Here Jesus wie se Naam jy met jou mond bely.

As jy hardnekkig en sonder berou God se gebod oortree, eet en drink jy ŉ oordeel oor jouself.

Dink daaraan hoe Hy bespot is en deur die soldate met stokke geslaan,

 ŉ kroon van dorings in sy kop ingestamp is,

 in die gesig gespoeg is,

 sy kruis moes dra tot Hy onder die gewig daarvan inmekaargesak het.

Moenie dit uit jou gedagte wegstoot nie.

 Dis aaklig, ek weet, dis grusaam, jy wil liewer nie daaraan dink nie.

 Maar sien raak – dit is die omvang van sy liefde!

Fokus jou gedagtes in die lyding op Hom, en laat sy liefde nou steeds in jou posvat en leef...

Maar dit is wat die nagmaal beteken,

 en dit is wat die Here Jesus bedoel wanneer Hy sê:

 *“Doen dit tot my gedagtenis.”*

Sien Hom naak uitgetrek, asof Hy ŉ dier is.

 Sien Hom met toue op die kruis uitgespalk word.

 Sien die spykers deur sy polse gedryf word.

 Hoor die hamerslae wanneer Hy teen die hout vasgenael word.

 Elke hamerslag is vir my sonde.

Sien sy liggaam weer opnuut vol pyn skiet wanneer die kruis opgerig en geplant word.

 Dis vir jou vir ons, dis jou en my sonde wat Hy dra.

Hoor Hom na asem snak omdat sy liggaam so hang dat Hy nie asem kan haal nie,

Sien hoe Hy die ondraaglike pyn moet verduur om Hom aan die spykers deur sy voete op te stoot,

 as’t ware op sy wonde te staan,

 om net een keer weer asem te kan kry en die benoudheid te verlig,

maar om dadelik weer as gevolg van die pyn deur benoudheid oorval te word.

Hy was onskuldig, Hy kon dit stop – maar Hy het vrywillig aangehou omdat Hy jou liefhet!

 Dis vir jou en jou sonde wat Hy betaal.

Sien sy vel verbrand onder die strale van die son.

 Hoor sy stem skor word wanneer sy tong en lippe opswel van koors en dors.

Hoor Hom met sy laaste asem uitroep:

 *“My God, my God, waarom het U My verlaat?”* –

 die bitterste lyding van alles; die hel self!.

 Dis vir jou!

 Vir jou en my wat in daardie hel gewerp moes geword het.

 Dis nie Hy wat dit verdien het nie, dis ons.

Sien jy, ervaar jy sy liefde?

 werklik, eerlik, deurleefd, tot gedagtenis van die Lam van God,

 wanneer jy so die nagmaal vier, sy liefde as’t ware in die brood en die wyn proe

 dan kan jy nie onveranderd hier wegry nie.

Sy liefde sal nie in jou hart onbeantwoord bly nie.

 Soos die strale van die son vanaf die maan weerkaats word en die nag verlig,

 so sal sy liefde in jou lewe weerkaats word.

Sy liefde sal ons vul met verwondering, met dankbaarheid, met toewyding...

Dan is jou en my gesindheid teenoor Hom nie meer die van ŉ onwillige slaaf teenoor ŉ harde baas nie,

 maar dit word verander na die van ‘n lojale onderdaan,

 die van ‘n jonger broer en suster van die Koning teenoor ons ouer Broer,

 ons geliefde, geëerde ouer Broer vir wie al die eer toekom.

Roep jy saam uit?

 My Verlosser, my Here, hoe lief het ek U!

Hoe sal ek in ewigheid ooit kan vergoed vir die bittere lyding wat U om my ontwil gedra het?

Hoe sal ek ooit kan twyfel of vergeet van U liefde vir my?

 My Koning het vir my gesterwe, en nou dat Hy weer leef,

 hoe sal ek nie ook vir Hom lewe en as dit moet vir Hom sterwe nie?

“Doen dit tot my gedagtenis.”

Nagmaal is ŉ feesmaal vol blydskap en vreugde want as ek sy lyding onthou,

 dan onthou ek sy liefde, sy genade en my verlossing...

 Halleluja - Prys die Here!

Amen.